Nos Guillermus dominus sancti Burrici et Constancius archipresbiter Sedelocensis, notum facimus omnibus presentes litteras inspecturis, quod Girardus Chastains cepit in feodum a reverendo patre Girardo Dei gratia Eduensi episcopo, Andream de Bryn et possessiones ipsius Andree, et quemdam molendinum situm sub Bryn et sex sexturas prati rationabiles propinquiores que poterunt capi dicto molendino, et duas pecias terre sitas ultra aquam de Bryn, videlicet circa territorium de Marrigne le Cahoier, de mandato et voluntate Galteri de la Roiche, domicelli, a quo domicello idem Girardus Chastains in feodum omnia predicta tenebat. In cujus rei testimonium, ad petitionem dicti Galteri predicto reverendo patri presentes litteras sigillis nostris tradidimus roboratas. Actum anno Domini Mº CCº quinquagesimo quinto, die jovis ante bordas.